প্রজাতন্ত্র দিবসের আগে মেট্রো স্টেশনের কাছে পরিত্যক্ত গাড়ি কালঘাম ছোটাল পুলিশের। বৃহস্পতিবার সকালে কুদঘাট মেট্রো সংলগ্ন চণ্ডীতলা লেনে পরিত্যক্ত গাড়িকে কেন্দ্র করে বোমাতঙ্ক ছড়ায়। প্রায় সাড়ে চার ঘণ্টারও বেশি সময় ধরে আতঙ্কে রইলেন এলাকার বাসিন্দারা। যদিও শেষপর্যন্ত গাড়ি থেকে সন্দেহজনক কিছুই মেলেনি। এদিন সকাল সাড়ে ৯টা নাগাদ অন্ধ্রপ্রদেশের নম্বর প্লেট লেখা সাদা গাড়িটি প্রথম দেখতে পান স্থানীয় ব্যবসায়ী প্রশান্তকুমার গঙ্গোপাধ্যায়। পুলিশ সূত্রের খবর, এক ঘণ্টার বেশি সময় ধরে গাড়িটি পড়ে থাকতে দেখে তিনি প্রথমে ফোন করেন কলকাতা পুলিশের ১০০ নম্বরে। খবর পেয়ে ঘটনাস্থলে যান রিজেন্ট পার্ক থানার অফিসারেরা। পৌঁছন রিজেন্ট পার্ক ট্র্যাফিক গার্ডের কর্তারাও। গাড়ির ভিতর দু’টি ব্রিফকেস থাকায় সন্দেহ বাড়তে থাকে। কিছুদিন আগেই পঠানকোটে বায়ুসেনা ঘাঁটিতে জঙ্গি হামলা হয়েছে। ফের নাশকতা ছড়াতে পারে কোনও জঙ্গি সংগঠন, সেই আশঙ্কা থেকে মাঝে মাঝে কেন্দ্রীয় গোয়েন্দা সংস্থা সতর্কতা জারি করছে। স্বাভাবিকভাবে এই পরিস্থিতিতে পরিত্যক্ত গাড়ি নিয়ে তৎপর হয় পুলিশ। ঘটনাস্থলে পৌঁছয় বম্ব স্কোয়াড, ডগ স্কোয়াড। রাস্তা বন্ধ করে ঘিরে রাখা হয় জায়গাটিকে। খালি করে ফেলা হয় ঘটনাস্থল লাগোয়া দুটি বাড়ি। যদিও গাড়িতে তল্লাশি চালিয়ে সন্দেহজনক কিছুই পায়নি পুলিশ। প্রায় সাড়ে ৪ ঘণ্টারও বেশি সময় ধরে এই ঘটনাক্রম চলার পর খোঁজ মেলে গাড়ির মালিকের। পুলিশ জানতে পারে, গাড়ির মালিক অসীমকুমার ঘোষ। বিশাখাপত্তনমের বাসিন্দা অসীম পেশায় মেরিন ইঞ্জিনিয়ার। বছর ২৫ আগে কলকাতায় থাকতেন তিনি। এত বছর পর শহরে এসে মেট্রো স্টেশনের কাছে গাড়ি রেখে নিজের পুরনো পাড়া ঘুরে দেখতে গিয়েছিলেন তিনি।